Doxin wu yees wi ci njàng ak njàngaleem mag ñi
- Ordinaatëer bi jumtuwaayu xereñteefu jamono la. Day tax ñuy mën di amal xeeti njàng ak njàngale yépp, ànd caak mën a jëfe lëkkaleeb mbooleem jumtuwaay xarala yu yees yépp yi bokk këmb. Jéego bu réy la ci wàllu yaraange. Loolu daf cee dàqati, bi ñu xamee ni, gisinu yaraange wu yees wiy fenk, tey jii, gisinu xereñteefug jamono la (konf. konfintea 6 Belem).
- Ordinaatëer dina nekki, te doon na ko sax ba nuppi ci yenn pàcci àdduna bi, benn jumtuwaayu xaralay njàng ak njàngaleem 21e xarnu bii, ci anam buy wéy ba fàww, te lennu jamono, mën ko tax a dëpp. Ni këyit dikke, folli der ak yax ya ñu daan bind, te génne xeet wi cig lëndëm gu tar ci diirub juroomi xarnu, noonu la Ordinaatëer biy amalee ag njàllarbi gu gën a xóot, te gën a janu gog móolum këyit, ci diirub genn wàllub xarnu doŋŋ.
- Bérabub fàttaliku xalaatu Pawóló Freeree ngii, ndax mu mën noo gindi ba tey jii, naam sax bu daan wax jëmale ci aaréemu jawwub Gutàmbeer. Ndax, daa na wax naan, noteefug mbind ak duruus a ngiy doxe ni caabi, ngir dugg ci àddunay jokkoo cim mbind (yaraange jëfeb yaŋ-yaŋ). Daa bëggoon a wax, ci biir yeneen i mbir, ne, ci aaréemu jawwub Gutàmbeer, lépp lees bindut, bokkutoon ; te ñi mënutoon a bind ak duruus, ay way-dàqu lañu woon ca seen biir askanu bopp. Xalaatu Freere booboo ngiy dëggu ba tey jii. Li ci war rekk moo di liyaare ko neneen, waxee ko nii : noteefug mbind ak duruus ba tey am na solo ci jokkoob mbind mu tëru ciw këyit. Waaye nag, ci jamonoy tey jii nu tollu ci cëslaayum xeltu, noteefub Ordinaatëer a ngiy doxe ni caabi, ngir dugg ci àddunay jokkook jumtuwaayi xarala jokkoy bari-melo yi, lu ko moy, ag ndàqu la.
- Gannaaw bi ñu nuppee ci wax jooju, mënees na nànd bu baax a baax ne, kenn mënatul a gise jafe-jafey njàng ak njàngale meek yaraange gi, walla tàggatum mag ñi, ak gët ya ñu leen daa xoole démb, ak anam wa mu làmboo woon. Jumtuwaayi xarala jokko yu yees yi ñuy wax « TIK » yi, dajale nañu mbooleem xarala ya jiitu, raw leen fopp, ba nuppi, xàll ay ‘’tool yu kenn mësut a ruuj te suuf sa barkeel lool‘’, ba tax na, bépp xeetu pentum xereñteef, mënees na ko (ci) fi def. Ak lum ci mënti doon, «TIK» yi, ubbil nañu yarkati mag ñi wunti xéewal yu réy ci mën a sos ay sàrti doxin yu yees ci mbirum njàng ak njàngale meek tàggatum mag ñi.
- Tey jii, Ordinaatëer bi nekk na jumtuwaay bi gën a xereñ, te ëpp maanaa ci njotug xam-xam yi màcc ci mbooleem fànnay dund geek liggeey bi. Kenn mënatul xalaat am njàng ak um njàngale, walla ag tàggat, te boolewoo ci jumtuwaay bii, lu ko moy njariñ la yées (néew).Jumtuwaay bii, day yombalal nit ki jàng ciw làkkam, mu mën a jote ci mën-mëni dund geek liggeey bi, ba nuppi, di saafarawaale jafe-jafey aarém wu jàngu, wi menn ci réewi afrig yi, lijjanteegul ba tey. Ak jumtuwaay bii di « Epub » mënees naa doxantook ay téemméeri –téemméeri téere, walla sax kàggug lëmm ci benn jumtuwaayu duruus, walla ci « Ipad ».
- Li nu tudde sàrtuw doxin wu yees ci njàng ak njàngale meek tàggatum mag ñi, aw feem la ci njàng ak njàngale muy tàbbal Ordinaatëer bi, ngir jottali nit ki tàggatu ci mbooleem këmbuy xam-xam ak mën-mëni qiyaas ak xarala yi yell cig dund ak meññantalu alal ngir xeex ñàkk, ak suuxat ug tawféex.Ak lum ci mënti doon, danuy leeral ne, lii aw feem la wu fasoo, fi nu tollu, tàbbal aaréemu jawwub Gutàmbeer ci aaréemu jawwub nimerig bii maye tey jii doole ju baree bari ci pexey xaralay njàng ak njàngale yi gën a kawe.
- Feem wii, jéego yii la soloo :
1ère jéego : Dawal nasi càkkutey xam-xam ak mën-mëni cëslaay yi jaadu, ngir noteefum mbind, xayma ak duruus ci làkk wi ñu tànn. Mooy njàng ak njàngalem cosaan mi.
2ème jéego: Tàggat nit ñi jot a jàng ba ñu not xam-xam ak mën-mëni cëslaay yi jëkk ci jaadu ci Ẽeformatig, ngir jëfandikoob Ordinaatëer .
3ème jéego: Tàggat nit ñi mën a jëfandikoo Ordinaatëer ci càkkutey xam-xami xarala ak qiyaas, ak càkkutey mën-mën ci bépp fànnay dund geek liggeey bi. Jéego bii nag, laaj na ñaari mbir lu mu néew-néew : - a) Tekkin ak ciiwalug mbelli xam-xam yi gën a am maanaa – b) meññantal ay didaktisiyel (jumtuwaayu njàng ak njàngale ci xaralay jokkoy bari-melo) yuy jàllale ay këmbu yees jukkee ci xam-xami qiyaas ak xarala yooyule, te mën a doon ay sukkandikuwaay cim tàggat mu jëmale ci mën-mën yi.
- Cig njeexte, ngir benn bu nekk ci jéego yii, xamteefi ndam ya dañu leen war a jëmmal ngir ñu doon cëslaayal yëngub topp-natt bi war ci jéego bu ne. Gindikaayi xaralay njàng ak njàngale yi tamit, dañu leen war a (fent) meññal, ngir jéego bu ci ne.
wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn